
Intern og ekstern høring over bekendtgørelse om takster for administration pr. 1. januar 2027 efter lov om arbejdsskadesikring og lov om sikring mod følger af arbejdsskade

Arbejdstilsynet sender herved følgende bekendtgørelse i samtidig intern og ekstern høring:
· Bekendtgørelse om takster for administration pr. 1. januar 2027 efter lov om arbejdsskadesikring og lov om sikring mod følger af arbejdsskade  	
Der er tale om en årlig opdatering af bekendtgørelsen. Der lægges op til en uændret videreførelse af de takster, som er gældende for arbejdsskadesager i 2026, mens der for private erstatningssager foreslås mindre forhøjelser af taksterne i 2027, svarende til 8,8 pct. for sager om varigt mén, mens stigningen for sager med tab af erhvervsevne er på 6,1 pct. (inkl. pris- og lønregulering). Denne forhøjelse skal anvendes til fortsat at reducere den negative nuværende egenkapital for de private erstatningssager. 
Bekendtgørelsen hjemler fortsat, at Arbejdsmarkedets Erhvervssikring kan opkræve en takst pr. sag omfattet af lov nr. 336 af 2. april 2014 om erstatning og godtgørelse til udsendte soldater og andre statsansatte med sent diagnosticeret posttraumatisk belastningsreaktion. Det skyldes, at Arbejdsmarkedets Erhvervssikring fortsat træffer afgørelser om erstatningsudmåling i de sager, der er anerkendt efter denne ordning. 
Taksterne er indstillet af Arbejdsmarkedets Erhvervssikrings bestyrelse, som ved indstillingen anvender et princip om, at taksten skal dække de faktiske udgifter forbundet med sagsområdet. 
Frist for afgivelse af høringssvar er den 19. november 2026. Høringssvarene bedes sendt til Arbejdstilsynet (at@at.dk), Linnea Dalsgaard Madsen (ldm@at.dk) og Rikke Nissen (rini@at.dk).

